148. löggjafarþing 2017–2018.

Þingskjal x — x. mál.

Stjórnarfrumvarp.

Frumvarp til laga

um rafræna auðkenningu og traustþjónustu fyrir rafræn viðskipti

Frá ferðamála-, iðnaðar- og nýsköpunarráðherra.

I. kafli

**Lög um rafræna auðkenningu og traustþjónustu fyrir rafræn viðskipti**

1. gr.

*Markmið*

Markmið laga þessara er að tryggja að örugg rafræn auðkenning og sannvottun sé möguleg til aðgangs að nettengdri þjónustu yfir landamæri sem aðildarríki á Evrópska efnahagssvæðinu bjóða einstaklingum og lögaðilum. Markmið laga þessara er einnig að auka traust í rafrænum viðskiptum með því að setja fram kröfur og kveða á um réttaráhrif sem gilda um rafrænar auðkenningarleiðir og traustþjónustu.
Lögin setja m.a. umgjörð fyrir rafrænar undirskriftir, rafræn innsigli, rafræna tímastimpla, rafræn skjöl, rekjanlega rafræna afhendingarþjónustu og vottunarþjónustu fyrir sannvottun vefsetra.

2. gr.

*Lögfesting*

Ákvæði reglugerðar Evrópuþingsins og ráðsins (ESB) nr. 910/2014 frá 23. júlí 2014 um rafræna auðkenningu og traustþjónustu fyrir rafræn viðskipti á innri markaðinum og um niðurfellingu á tilskipun 1999/93/EB, sem birt er í EES-viðbæti við Stjórnartíðindi Evrópusambandsins nr. 14 frá 8. mars 2018, bls. 241, skulu hafa lagagildi hér á landi með þeim aðlögunum sem leiðir af ákvörðun sameiginlegu EES-nefndarinnar nr. 22/2018, frá 9. febrúar 2018, sbr. einnig bókun 1 um altæka aðlögun við samninginn um Evrópska efnahagssvæðið, sbr. lög um Evrópska efnahagssvæðið, nr. 2/1993, þar sem bókunin er lögfest.

Reglugerðin er fylgiskjal með lögum þessum.

3. gr.

*Stjórnsýsla og tilkynningar*

Neytendastofa fer með eftirlit og ber ábyrgð á eftirlitsverkefnum þeim sem falin eru eftirlitsstofnun á íslensku yfirráðasvæði í reglugerð Evrópuþingsins og ráðsins nr. 910/2014 og eftirlit með reglum sem settar eru á grundvelli reglugerðarinnar og laga þessara.

Neytendastofa annast tilkynningar til framkvæmdastjórnar Evrópusambandsins á rafrænum auðkenningarleiðum samkvæmt ákvæðum reglugerðar Evrópuþingsins og ráðsins nr. 910/2014 sem ráðherra ákveður að tilkynna til framkvæmdastjórnar Evrópusambandsins.

Neytendastofa birtir og uppfærir á vef sínum tilvísunarnúmer staðla sem framkvæmdastjórn Evrópusambandsins ákveður að gilda skuli um nánari framkvæmd reglugerðar Evrópuþingsins og ráðsins nr. 910/2014.

Neytendastofa kemur á, viðheldur og birtir traustlista.

4. gr.

*Úrræði eftirlitsaðila*

Neytendastofa hefur heimildir til að grípa til aðgerða gegn aðilum sem brjóta gegn ákvæðum laganna eða reglum settum á grundvelli þeirra, eftir því sem við getur átt. Aðgerðir Neytendastofu geta falið í sér fyrirmæli, stjórnvaldssektir, bann eða afturköllun á fullgildri stöðu traustþjónustu.

Eftirlitsskyldum aðilum ber skylda til að veita Neytendastofu upplýsingar og gögn sem nauðsynleg eru í þágu eftirlitsins. Eftirlitsskyldur aðili skal veita slíkar upplýsingar innan þess frests sem Neytendastofa setur eða með reglubundnum hætti í samræmi við fyrirmæli stofnunarinnar. Neytendastofa getur í starfi sínu krafist upplýsinga og gagna frá öðrum stjórnvöldum óháð þagnarskyldu þeirra.

Neytendastofa getur hvenær sem er gert úttekt á eða óskað eftir að samræmismatsstofa framkvæmi samræmismat á fullgildum traustþjónustuveitendum, og nýtur hún sömu heimilda til upplýsingaöflunar og Neytendastofa. Eftirlitsskyldur aðili skal standa straum af öllum kostnaði sem hlýst af úttekt samræmismatsstofu sem gerð er að kröfu Neytendastofu.

Eftirlitsskyldum aðilum er án dómsúrskurðar skylt að veita Neytendastofu óhindraðan aðgang að starfsemi þeirra, húsakynnum, búnaði og gögnum og til þess að gefa upplýsingar og með öðrum hætti aðstoða stofnunina við framkvæmd eftirlitsins. Neytendastofa getur óskað liðveislu lögreglu ef tilraun er gerð til að hindra hana í eftirlitsstörfum sínum.

Heimild Neytendastofu til þess að krefjast upplýsinga eða aðgangs að starfsstöð og tækjabúnaði verður ekki takmörkuð með vísan til reglna um þagnarskyldu.

Starfsmenn Neytendastofu eru bundnir þagnarskyldu. Þeir mega ekki að viðlagðri ábyrgð skýra óviðkomandi frá því er þeir komast að í starfi sínu og leynt á að fara um viðskipti og rekstur traustþjónustuveitenda, tengdra aðila eða annarra. Sama gildir um sérfræðinga sem starfa fyrir Neytendastofu að eftirlitsstarfi samkvæmt lögum þessum. Þagnarskyldan helst þótt látið sé af starfi.

*5. gr.*

*Málsmeðferð*

Neytendastofa tekur ákvörðun um hvort mál er varðar ákvæði laga þessara og heyrir undir eftirlit stofnunarinnar sé tekið til meðferðar, eftir ábendingu, kvörtun eða að eigin frumkvæði.

Ákvörðunum sem teknar eru á grundvelli laga þessara verður skotið til áfrýjunarnefndar neytendamála sem starfar á grundvelli 4. gr. laga nr. 62/2005 um Neytendastofu.

Ákvörðun Neytendastofu verður ekki borin undir dómstóla fyrr en úrskurður áfrýjunarnefndar neytendamála liggur fyrir.

Nú vill aðili ekki una úrskurði áfrýjunarnefndar neytendamála og getur hann þá höfðað mál til ógildingar fyrir dómstólum. Mál skal höfðað innan sex mánaða frá því að aðili fékk vitneskju um úrskurð áfrýjunarnefndar. Málshöfðun frestar ekki gildistöku úrskurðar áfrýjunarnefndar.

Sektir eru aðfarahæfar og renna til ríkissjóðs að frádregnum kostnaði við innheimtuna.

6. gr.

Dagsektir

Neytendastofa getur lagt dagsektir á traustþjónustuveitanda að liðnum tilteknum fresti veiti hann ekki umbeðnar upplýsingar, fari ekki eftir kröfum stofnunarinnar um úrbætur eða sinni ekki kröfum eftirlitsins að öðru leyti.

Fjárhæð dagsekta skal ákvörðuð með hliðsjón af eðli brotsins. Dagsektir geta numið frá 10.000 kr. til 1 millj. kr. á dag. Þær greiðast þar til farið hefur verið eftir kröfum Neytendastofu. Ákvörðun um dagsektir má skjóta til áfrýjunarnefndar neytendamála innan fjórtán daga frá því að hún er kynnt þeim er hún beinist að. Dagsektir reiknast ekki fyrr en frestur er liðinn. Ef ákvörðun er skotið til áfrýjunarnefndar neytendamála falla dagsektir ekki á fyrr en niðurstaða hennar liggur fyrir.

Dagsektir eru aðfararhæfar og renna til ríkissjóð að frádregnum kostnaði við innheimtuna.

*7. gr.*

*Stjórnvaldssektir*

Neytendastofu er heimilt að leggja stjórnvaldssektir á traustþjónustuveitendur sem:

1. Gefa sig út fyrir að veita fullgilda traustþjónustu án þess að vera skráðir sem slíkir samkvæmt því sem mælt er fyrir um í lögum þessum og reglugerð Evrópuþingsins og ráðsins nr. 910/2014.
2. Neita að gefa upplýsingar í samræmi við 4. gr. laganna.
3. Gefa rangar eða villandi upplýsingar til eftirlitsaðila.

Sektir samkvæmt 1. mgr. geta numið allt að 20 milljónum króna. Við ákvörðun á fjárhæð sekta skal hafa hliðsjón af eðli og umfangi brota, hvað brot hafa staðið lengi og hvort um ítrekað brot er að ræða. Falla má frá sektarákvörðun teljist brot óverulegt eða af öðrum ástæðum sé ekki talin þörf á slíkum sektum til að framfylgja lögunum. Ákvörðun Neytendastofu um sektir má skjóta til áfrýjunarnefndar neytendamála.

Sektir renna til ríkissjóðs að frádregnum kostnaði við innheimtu.

Málskot til úrskurðarnefndar neytendamála frestar aðför.

8 gr.

*Reglugerðarheimild*

Ráðherra er heimilt að setja í reglugerð nánari reglur um eftirlit Neytendastofu samkvæmt lögum þessum.

Ráðherra er heimilt að setja reglugerðir til að innleiða í íslenskan rétt innleiðingargerðir Framkvæmdastjórnarinnar sem settar eru með stoð í reglugerð ESB nr. 910/2014. Þar á meðal um samstarf stofnana, stofnun sameiginlegs traustmerkis, ákvörðun fullvissustiga, stofnun umgjarðar um tilkynntar innlendar auðkenningarskipanir, umgjörð samvirkni, traustlista, um faggildingu samræmismatsstofa, útfærslu samræmismatsskýrslna og reglur fyrir framkvæmd samræmismats, um kröfur til og sannprófun á fullgildum rafrænum undirritunar- og innsiglunarþjónustum fyrir rafræna undirritun og rafræn innsigli, og um tilvísunarform fyrir útfærða rafræna undirskrift og útfærð rafræn innsigli í opinbera geiranum.

II. Kafli

**Breyting á stjórnsýslulögum nr. 37/1993**

9. gr.

2. málsl. 1. mgr. 38. gr. orðast svo: Fullgild rafræn undirskrift skal ætíð teljast fullnægja áskilnaði laga um undirskrift.

III.kafli

**Breyting á lögum um opinber innkaup nr. 120/2016**

10. gr.

c. liður 8. mgr. 22. gr. orðast svo: þegar gerð er krafa um fullgilda rafræna undirskrift skal kaupandi styðja við þau snið sem útfærð eru fyrir viðurkenndar rafrænar undirskriftir og gera nauðsynlegar tæknilegar ráðstafanir til að taka á móti undirskriftum; þegar tilboð er undirritað með fullgildri rafrænni undirskrift skal ekki gera viðbótarkröfur sem gætu hindrað notkun bjóðanda á slíkum undirskriftum.

IV. kafli

**Breyting á lögum um aðgerðir gegn peningaþvætti og fjármögnun hryðjuverka nr. 64/2006, með síðari breytingum**

11. gr.

9. tl. 1. mgr. 3. gr. orðast svo: *Viðurkennd persónuskilríki*: Gild persónuskilríki sem gefin eru út af stjórnvöldum eða eru viðurkennd af stjórnvöldum. Til gildra persónuskilríkja skulu teljast vegabréf, ökuskírteini, nafnskírteini gefin út af Þjóðskrá Íslands og rafræn skilríki sem innihalda fullgild rafræn vottorð sem varðveitt eru á fullgildum undirskriftarbúnaði.

12. gr.

*Gildistaka*

Við gildistöku laga þessara falla úr gildi lög 28/2001 um rafrænar undirskriftir.

Lög þessi öðlast þegar gildi.

**1. Inngangur**

Frumvarp þetta er samið af starfshóp sem var skipaður 10. nóvember 2014 og verkefni hópsins var að greina reglugerð Evrópuþingsins og ráðsins nr. 910/2014/ESB og gera tillögu að innleiðingu reglugerðarinnar í íslenskan rétt. Í starfshópin voru tilnefndir aðilar frá atvinnuvega- og nýsköpunarráðuneytinu, innanríkisráðuneytinu, fjármála- og efnahagsráðuneytinu, Neytendastofu, Fagstaðlaráði í upplýsingatækni, Samtökum fjármálafyrirtækja og Samtökum atvinnulífsins. Frumvarp þetta er niðurstaða starfshópsins en ekki náðist samstaða um efni almennrar greinargerðar og er því sameiginleg afurð hópsins lagaákvæðin eins og þau eru fram sett. Ráðuneytið vann svo áfram með þá afurð sem hópurinn skilaði af sér. Sú vinna fól í sér yfirferð á almennri greinargerð og nánari útfærslu á athugasemdum með einstaka greinum. Þá settu samtök atvinnulífsins fyrirvara við ákvæði um stjórnvaldssektir og dagsektir, og töldu þær of háar.

Starfshópurinn var skipaður 10. nóvember 2014 og verkefni hópsins var að greina reglugerð Evrópuþingsins og ráðsins nr. 910/2014/ESB og gera tillögu að innleiðingu reglugerðarinnar í íslenskan rétt. Jafnframt var gert ráð fyrir því að hópurinn myndi eftir atvikum aðstoða ráðuneytið við formleg samskipti vegna innleiðingar fyrrgreindrar reglugerðar.

# 1.1 Tilgangur

Undanfarna áratugi hefur tækni þróast mikið og nýting á upplýsingatækni í samskiptum yfir Internetið hefur opnað fjölþætta möguleika á beintengdri þjónustu. Nú er svo komið að allflestir eru stöðugt í sambandi við Internetið og þjónustu sem þar er í boði, hvort sem það er með útstöðvum í vinnu og á heimili eða með þráðlausum fartölvum, spjaldtölvum og farsímum. Einnig er flæði fólks á milli landa mikið, t.d. vegna atvinnu, náms og frístunda, jafnframt því að fólk sem býr í einu landi á hugsanlega réttindi í öðru landi. Því er nauðsynlegt að setja samræmdar reglur um auðkenningu innan EES.

Aðferðir sem notaðar eru við auðkenningu notenda í einu ríki eru í flestum tilvikum ekki sjálfkrafa viðurkenndar í öðru ríki. Því er lögð áhersla á gagnkvæma viðurkenningu á aðferðum fyrir rafrænar auðkenningar og undirskriftir til að mögulegt sé að veita ýmsa þjónustu yfir landamæri á innri markaði EES. Einnig er lögð áhersla á að gera fyrirtækjum mögulegt að starfa í mörgum Evrópulöndum án þess að mæta hindrunum í samskiptum við opinbera aðila. Ísland hefur tekið þátt í samstarfi sem gerir gagnkvæma viðurkenningu á auðkenningarskipan milli Evrópulanda tæknilega mögulega, en skortur á lagaramma hefur hamlað útbreiðslu.

Tilskipun Evrópuþingsins og ráðsins nr. 1999/93/EB um rafrænar undirskriftir sem samþykkt var í lok árs 1999 hefur víða verið túlkuð þröngt og ekki skilað þeim árangri sem vænst var.

Nú hafa Evrópuþingið og Evrópuráðið samþykkt nýja reglugerð um rafræna auðkenningu og traustþjónustu fyrir rafræn samskipti á innri markaði sem fellir úr gildi tilskipunina og er ætlað að fjarlægja hindranir og stuðla að eðlilegri þróun og uppbyggingu í þessum efnum (Reglugerð nr. 910/2014/EB, eIDAS reglugerðin). Tilgangur breytinganna er samræma reglur um auðkenningu innan EES til að auðvelda rafræn samskipti borgaranna við fyrirtæki og stofnanir yfir landamæri og styrkja þannig hagvöxt á hinum innri markaði. Lagafrumvarp þetta er lagt fram til innleiðingar á reglugerðinni.

# 1.2 Skipan rafrænnar auðkenningar á Íslandi

Í eIDAS reglugerðinni eru skilgreind þrjú fullvissustig: „Lágt“, „umtalsvert“ og „hátt“.

Þegar ekki er þörf á miklu öryggi er gjarnan notuð sú aðferð að úthluta notendanafni og lykilorði, en stundum er þá lítið vitað um það hver hinn raunverulegi notandi er. Sem dæmi um þetta má nefna Facebook auðkenningu. Slíkar lausnir eru oftast á lægsta fullvissustigi samkvæmt alþjóðlegum skilgreiningum. Í eIDAS reglugerðinni er þetta fullvissustig of lágt til að koma til álita.

Innleiddar hafa verið almennar opinberar lausnir hér á landi sem byggja á kennitölu sem notendanafni og veflykli sem aðgangsorði. Dæmi um slíkar lausnir er Veflykill ríkisskattstjóra, Íslykill Þjóðskrár Íslands og styrktur Íslykill.

Dæmi eru um að einkaaðilar hafi útfært sértækar lausnir sem byggja á því sambandi sem þjónustuveitandinn hefur þegar komið á við viðskiptavini sína. Má þar nefna innskráningarkerfi íslenskra banka og sparisjóða sem byggja á notandanafni, aðgangsorði og styrkingu með auðkennislykli eða smáskilaboðum í farsíma..

Íslendingar, eins og flestar Evrópuþjóðir, hafa unnið að uppbyggingu á innviðum fyrir fullgild rafræn skilríki. Lausnir sem byggja á fullgildum rafrænum skilríkjum eru oftast á fullvissustigi „hátt“. Þær er þá hægt að nota til auðkenningar og til fullgildrar rafrænnar undirritunar samkvæmt núgildandi lögum um rafrænar undirskriftir. Á Íslandi hefur fjármálaráðuneytið byggt upp þessa innviði og samið við einkafyrirtækið Auðkenni um að bjóða upp á rafræn skilríki á snjallkortum og í farsímum.

Þjóðskrá Íslands rekur innskráningarþjónustu Ísland.is. Þar er val um að nota innskráningarleiðir á mismunandi fullvissustigi þ.e.Íslykil, styrktan Íslykil eða rafræn skilríki í farsíma eða á korti. Þjónustuveitendur sem nýta sér þessa innskráningu gera kröfur um tiltekið fullvissustig út frá áhættumati hverrar þjónustu og viðskiptavinirnir velja síðan þá innskráningarleið sem þeim hentar og uppfyllir kröfur þjónustuveitandans. Yfir 200 þjónustuveitendur, opinberir sem einkaaðilar, nýttu sér innskráningarþjónustuna til auðkenningar í lok árs 2016. Innskráningarþjónustan er þeim sem skrá sig inn að kostnaðarlausu. Notkun Íslykils hefur verið öllum þjónustuveitendum að kostnaðarlausu, en einkaaðilar sem ekki falla undir samning ríkisins vegna rafrænna skilríkja geta þurft að bera kostnað vegna þeirra.

Skortur á trausti í rafrænum heimum veldur því að þjónustuveitendur eru stundum hikandi að bjóða upp á rafræn samskipti þegar þörf er á miklu öryggi/trausti. Góð reynsla hefur þó verið af því á Íslandi og víðar að nota auðkenningu sem nýtur trausts sem eins konar ígildi undirritunar, þar sem auðkenndur notandi staðfestir gögn eða skilmála án þess að um eiginlega undirritun sé að ræða. Uppbygging rafrænnar þjónustu þarf að byggja á raunsæju áhættumati, þar sem gerðar eru eðlilegar kröfur, án þess að vera íþyngjandi að óþörfu.

# 1.3 Skipan rafrænnar auðkenningar í nágrannalöndunum

## 1.3.1 Uppbygging á Norðurlöndunum

Árið 2015 var skipuð nefnd á vegum norrænu ráðherranefndarinnar til að fara yfir það hvernig auðkenningu væri háttað á Norðurlöndunum. Upplýsingarnar í þessum kafla byggja á niðurstöðum nefndarinnar.[[1]](#footnote-1) Helstu niðurstöður eru þær að auðkenningarskipan allra landanna sé hæf til að nota yfir landamæri. Danmörk, Ísland, Noregur og Finnland bjóða öll upp á miðlæga auðkenningargátt, en í Svíþjóð er skipan rafrænnar auðkenningar dreifð. Enn fremur er nokkur munur á fullvissustigi auðkenningar. Í Danmörku, Noregi og Svíþjóð eru meginleiðirnar af fullvissustigi „umtalsvert“. Í Finnlandi er meginleiðin af fullvissustigi „hátt“.

### 1.3.2. Danmörk

Opinberum aðilum í Danmörku er skylt að nota NemLogin-gáttina sem styður innskráningu með NemID. NemID er tvíþátta auðkenning með notandanafni, lykilorði og eins skiptis sex tölustafa kóða . Kóðann er að finna á blaði sem fer vel í seðlaveski og er hver tala aðeins notuð einu sinni. NemID-lausnin er aðeins af einu fullvissustigi sem Danir flokka sem „umtalsvert“. Önnur auðkenningarskipan í Danmörku eins og UniLog-in og WAYF flokkast undir fullvissustig „lágt“.

Danir vinna nú að endurskoðun traustþjónustu sinnar í því skyni að aðlaga skilríkjalausn sína að kröfum eIDAS-reglugerðarinnar. Ábyrgð traustþjónustunnar er hjá opinberum aðilum (Digitaliseringsstyrelsen), en auðkenningarkerfið sjálft er hjá einkaaðila (Nets DanID A/S).

### 1.3.3 Noregur

Difi stofnunin (Direktoratet for forvaltning og IKT) ber ábyrgð á ID porten, sem veitir aðgang að opinberum netþjónustum í Noregi og styður í dag innskráningu með rafrænum skilríkjum á tveimur hærri fullvissustigunum samkvæmt eIDAS reglugerðinni. Rafrænu skilríkin MinID eru á fullvissustigi „umtalsvert“, en rafrænu skilríkin á kortum frá BankID, Buypass, Commfides og nafnskírteinum (frá 2018) eru á fullvissustigi „hátt“. Í báðum tilvikum er um að ræða rafræn skilríki, en mikilvægasti munurinn er sá að krafist er að umsækjandi mæti í eigin persónu við fyrstu afhendingu rafrænna skilríkja á kortum, en afhending á MinID byggist á lykilorðum sem send eru í pósti á lögheimili. Því er MinID á lægra fullvissustigi.

### 1.3.4 Svíþjóð

Rafræn auðkenning í Svíþjóð er í höndum banka og eins símafyrirtækis. Opinberir aðilar kaupa afnot af auðkenningarskipaninni á markaðslegum grunni og sjá sjálfir um uppsetningu á sínum þjónustuvef. Oftast eru notuð svokölluð „mjúk skilríki“, uppsett á tölvu notandans. Einnig er boðið upp á skilríki í farsíma eða nafnskírteini. Sérhver notandi semur við sinn viðskiptabanka eða símafyrirtækið um afhendingu skilríkjanna. Núverandi sænsk rafræn skilríki falla undir fullvissustig „umtalsvert“ samkvæmt eIDAS reglugerðinni.

Yfirumsjón með skilríkjunum hefur stýrihópur sem skipaður er af ríkisstjórn (eLegitimationsnämnden).

### 1.3.5 Finnland

Í Finnlandi eru tvær auðkenningargáttir, önnur almenn en hin er í eigu skattayfirvalda og „Arbets- och Näringsministeriet“. Verið er að þróa nýja auðkenningargátt sem á að verða sú eina sem er í boði. Bankarnir gefa út auðkenningarleiðirnar í formi rafrænna skilríkja ýmist í nafnskírteinum eða símaskilríkjum, allt af fullvissustigi „hátt“.

## 1.4 Dæmi um uppbyggingu hjá Evrópuþjóðum

Mjög mismunandi er hvers konar lausnir hafa náð útbreiðslu í löndum EES. Þjóðirnar hafa sl. 10 ár unnið að samtengingu innskráningarleiða í samstarfsverkefnum sem kallast STORK og STORK 2.0. Helsta afurð þessara verkefna eru samvirkar innskráningargáttir í mörgum löndum EES svæðisins. Með samtengingu þeirra er m.a. tekið á mismunandi fullvissustigi hinna mismunandi innskráningarleiða. Sú þekking og reynsla sem fengist hefur í þessum verkefnum mun auðvelda gagnkvæma viðurkenningu innskráningaraðferða i samræmi við kröfur eIDAS reglugerðarinnar.

Nokkuð mörg Evrópulönd gefa út rafræn skilríki í örgjörvum nafnskírteina og/eða ferðaskírteina (*travel documents*). Nægir þar að nefna Belgíu[[2]](#footnote-2), Eistland[[3]](#footnote-3), Finnland[[4]](#footnote-4), Frakkland, Ítalíu, Litháen, Portúgal, Spán[[5]](#footnote-5), Svíþjóð[[6]](#footnote-6) og Þýskaland. Holland og Noregur eru að vinna að útgáfu snjallkorta sem nafnskírteina og ferðaskírteina. Í þessum tilvikum eru skilríki fyrir bæði rafræna auðkenningu og rafrænar undirskriftir.

Eistland er af mörgum talið það ríki sem hefur náð einna mestum árangri. Þar eru bæði skilríki á snjallkortum og á farsímakortum. Útgáfa rafrænna skilríkja hófst árið 2002 og nú þegar hafa rafræn skilríki verið notuð í bæði sveitarstjórnarkosningum og kosningum til þings. Árið 2007 hófst útgáfa á skilríkjum fyrir farsíma (Mobiil-ID), en sú lausn er einnig notuð í Litháen (gefin út af Omnitel). Austurríki hefur lengi gefið út rafræn skilríki á snjallkortum og á síðustu árum í farsímum.

# 2. Tilefni og nauðsyn lagasetningar

Tilefni lagasetningarinnar er reglugerð ESB nr. 910/2014 frá 14. júlí 2014 um rafræn auðkenni og traustþjónustu á innri markaðnum sem fellir úr gildi tilskipun 1999/93/EB. Tilgangur reglugerðar nr. 910/2014/EB er að auka og efla rafræna auðkenningu og undirskriftir með því að skapa heildræna umgjörð um örugg, áreiðanleg og auðveld rafræn viðskipti í Evrópu þvert á landamæri og atvinnugreinar.

## *2.1 Forsaga reglugerðar 910/2014*

Á síðustu 15 árum frá því tilskipun 1999/93/EB var samþykkt hefur ýmislegt verið gert til að hvetja til og styðja framþróun á notkun fullgildra rafrænna undirskrifta. Árið 2000 var samþykkt tilskipun 2000/31/EB um rafræna verslun þar sem aðildarríkjum var gert að aðlaga lög sín til að unnt væri að ljúka samningum á rafrænan hátt[[7]](#footnote-7). Einnig setti framkvæmdastjórnin fram ákvarðanir til að styðja framganginn, meðal annars ákvarðanir 2000/709/EB og 2003/511/EB sem varða samþykktan öruggan búnað til rafrænna undirskrifta. Árið 2006 lét framkvæmdastjórnin gera skýrslu um áhrif tilskipunarinnar 1999/93/EB á samfélagsramma fyrir rafrænar undirskriftir og setti síðan fram aðgerðaráætlun árið 2008 fyrir rafrænar undirskriftir og rafrænar auðkenningar til að ýta undir veitingu rafrænnar þjónustu yfir landamæri á innri markaði Evrópu[[8]](#footnote-8).

Undir lok árs 2006 samþykkti Evrópuþingið og ráðið tilskipun 2006/123/EB um þjónustu á innri markaði (þjónustutilskipunina). Þar er sett fram að málsmeðferð og opinber þjónusta viðeigandi yfirvalda verði fullgerð í fjartengingu og á rafrænan hátt í upplýsinga- og þjónustumiðstöðvum (*points of single contact*). Þann 16. október 2009 setti framkvæmdastjórnin fram ákvörðun 2009/767/EB sem átti að ýta undir notkun á rafrænum ferlum í upplýsinga- og þjónustuveitum. Í tilskipun 2011/24/ESB um réttindi sjúklinga kemur fram að gagnkvæm viðurkenning á rafrænni auðkenningu og sannvottun sé lykill að heilbrigðisþjónustu yfir landamæri fyrir evrópska borgara. Til að auka öryggi og samfellu sé nauðsynlegt að tryggja aðgang að heilbrigðisgögnum og þjónustu yfir landamæri. Það er því grundvallaratriði að viðhafa samræmdar aðferðir við auðkenningu og sannvottun fyrir flutning gagna á milli aðildarríkja.

Stafræn áætlun fyrir Evrópu (*A Digital Agenda for Europe*) var gefin út í ágúst 2010 í þeim tilgangi að marka mikilvæg skref í átt að viðvarandi efnahags- og samfélagslegum ávinningi af stafrænum innri markaði Evrópu (*digital single market*)[[9]](#footnote-9). Þar voru tilgreindar sem helstu hindranir fyrir árangri sundrung stafræna markaðarins, skortur á samvirkni og vöxtur í netglæpum. Þar var meðal lykilaðgerða (*Key Action 3*) að endurskoða tilskipun 1999/93/EB um rafrænar undirskriftir til að ná fram lagalegri umgjörð fyrir samvirkni í öruggri rafrænni auðkenningu yfir landamæri.

Stafræna áætlunin kallaði einnig eftir tillögu að ákvörðun Evrópuþingsins og ráðsins til að tryggja gagnkvæma viðurkenningu á rafrænni auðkenningu og sannvottun yfir allt Evrópusambandið byggt á sannvottunarþjónustu í hverju ríki (*Key Action 16*). Þannig mætti styðja samfallandi opinbera þjónustu yfir landamæri á innri markaði, meðal annars í gegnum rammaáætlun um samkeppnishæfni og nýsköpun[[10]](#footnote-10) og í gegnum verkefni ISA (rekstrarsamhæfislausnir fyrir opinberar stjórnsýslustofnanir í Evrópu – áður IDABC)[[11]](#footnote-11). Í tengslum við þá aðgerð var lögð áherslu á samkomulag um þá opinbera þjónustu sem þarf að vera hægt að bjóða yfir landamæri til að gera mögulegt að stofna og reka fyrirtæki óháð staðsetningu og til að gera borgurum kleyft að nema, vinna, búa og setjast í helgan stein hvar sem er innan Evrópusambandsins. Í framtíðinni mun opinber þjónusta í rafrænum heimum því þurfa skilvirka og samvirkandi umgjörð fyrir auðkenningu og sannvottun yfir landamæri.

Árið 2010 ályktaði Evrópuþingið um nauðsynlegar áherslur til að vinna á hindrunum fyrir rafrænni verslun[[12]](#footnote-12). Þar er lögð áhersla á mikilvægi rafrænna undirskrifta og samevrópskt dreifilyklaskipulag (*public key infrastructure – PKI*) fyrir örugga rafræna þjónustu. Þingið kallaði eftir því að framkvæmdastjórnin setti upp evrópska gátt fyrir sannprófunarstöðvar (*European Validation Authorities Gateway*) til að tryggja samvirkni rafrænna undirskrifta yfir landamæri og auka þannig öryggi í viðskiptum yfir Internetið.

## *2.2 Markmið reglugerðarinnar*

Þröng túlkun tilskipunar 1999/93/EB hefur stundum verið hamlandi fyrir þróun rafrænnar þjónustu í Evrópu og er reglugerðinni ætlað að taka betra mið af raunveruleikanum og auðvelda framþróun þótt ekki séu allir steyptir í sama mót. Lög nr. 28/2001 fólu í sér innleiðingu á tilskipun 1999/93/EB en eIDAS reglugerðin kemur í stað þeirrar tilskipunar og bætir í eyðurnar þar sem vantaði. Hún útvíkkar gildissviðið og það nær því til margvíslegrar auðkenningar, tímastimplana, rafrænnar póstþjónustu o.s.frv.

Reglugerðin er jafnframt liður í að tengja Evrópu saman svo að fólk geti notað sömu rafrænu aðferðir og það notar í sínu heimalandi til að auðkenna sig í opinberum stofnunum innan EES-svæðisins að því gefnu að þær uppfylli kröfur um fullvissustig sem opinberi aðilinn gerir . Til að þetta sé unnt þurfa menn að notast við sambærilega staðla og öryggisviðmið við mat á fullvissustigi.

Sú auðkenningarskipan sem tilkynnt er Framkvæmdastjórninni samkvæmt eIDAS reglugerðinni hefur lagaleg áhrif innan allra landa ESB. Opinberir aðilar verða skyldugir til að taka við sannvottun á samsvarandi fullvissustigi frá öðrum löndum, að uppfylltum skilyrðum reglugerðinnar, árið 2018. Reglugerðin skiptir í einfölduðu máli traustþjónustu í tvo hluta, þá þjónustu sem ekki er fullgild og getur ekki notað EU traustmerkið (non-qualified trust service) og fullgilda traustþjónustu sem þarf að uppfylla ákveðin skilyrði m.a. þarf slík þjónusta að vera á hærri stigum öryggisstaðla. Aðeins fullgild traustþjónusta getur notað EU traustmerkið eftir að hafa fengið stöðu sem slík þjónusta og verið birt á viðeigandi lista. Tilgangur merkisins er að viðskiptavinir geti treyst því að um mjög örugga þjónustu sé að ræða sem uppfyllir kröfur reglugerðarinnar um fullvissustig „hátt“, sjá nánar um þetta í 21.-24. gr. reglugerðar 910/2014. Önnur auðkenningarskipan sem tilkynnt er Framkvæmdastjórninni er þó gjaldgeng í öðrum aðildarlöndum, hjá þeim opinberu aðilum sem leyfa fullvissustig „umtalsvert“ eða „lágt“, þótt hún uppfylli ekki kröfurnar til EU traustmerkisins.

Reglugerðin skilgreinir einnig þrjú öryggisstig rafrænna undirskrifta: Útfærða rafræna undirskrift, útfærða rafræna undirskrift sem er studd fullgildu vottorði fyrir rafrænar undirskriftir og fullgilda rafræna undirskrift. Mat á áhættustigi ræður því hvaða öryggisstig rafrænna undirskrifta opinberir aðilar gera kröfu um hverju sinni, en þeir mega ekki gera kröfu milli landa um hærra öryggisstig en þau sem eru skilgreind í reglugerðinni.

Markmið með reglugerð 910/2014/EB er jafnframt að fjarlægja núverandi hindranir fyrir auðkenningu yfir landamæri og sjá til þess að örugg rafræn auðkenning og sannvottun fyrir aðgang yfir landamæri sé möguleg. Í reglugerðinni eru sett skilyrði um viðurkenndar aðferðir rafrænnar auðkenningar og hvernig skuli tilkynna slíka rafræna auðkenningarskipan.

## 2.3 Val á leið við innleiðingu

Skipaður var starfshópur, 10. nóvember 2014, til að greina reglugerðina og gera tillögur að innleiðingu reglugerðarinnar. Það var ákvörðun starfshópsins að semja frumvarp að fordæmi Norðmanna. Ákveðið var að innleiða reglugerðina með tilvísunaraðferð þar sem lögin vísa til þýðingar á reglugerðinni í EES-viðbæti Stjórnartíðinda ESB en af þeim sökum verða íslensku lögin að meginstefnu fólgin í því að fela innlendum aðila eftirlit með lögunum og kveða á um valdheimildir hans.

**3. Meginefni**

Í ljósi þess að reglugerðin er innleidd með tilvísunaraðferð þá er að meginstefnu vísað til þýðingar reglugerðarinnar í EES-viðbæti Stjórnartíðinda Evrópusambandsins nr. 14 frá 8. mars 2018, bls. 241, hvað varðar efnisatriði laganna. Meginhlutverk þessara laga er að fela Neytendastofu eftirlitshlutverk á grundvelli laganna og kveða á um verkefni. Þannig er kveðið á um tilkynningar til ESB, málsmeðferð Neytendastofu, dagsektir og stjórnvaldssektir.

Reglugerðin sem er innleidd með frumvarpi þessu kveður á um reglur varðandi auðkenningu hjá opinberum stofnunum aðildarríkja ESB og reglur um rafræna traustþjónustu og traustþjónustuveitendur á innri markaði ESB. Þessar reglur kveða á um hvaða kröfur og staðla rafrænar lausnir þurfa að uppfylla og kveða á um réttaráhrif þess að notaðar séu rafrænar lausnir.

**4. Samræmi við stjórnarskrá og alþjóðlegar skuldbindingar.**

Frumvarpið innleiðir reglur sem eru tilkomnar vegna skuldbindinga Íslands. Reglugerðin fór í gegnum ferli sem er undanfari þess að tilskipanir, reglugerðir og önnur fyrirmæli ESB er bætt inn í EES-samninginn. Helstu álitaefni sem voru skoðuð vörðuðu gildisstöku þar sem ferlið tafðist og að viðhalda eldri undanþágum. Frumvarpið felur ekki í sér valdaframsal og engin álitaefni voru því til umfjöllunar varðandi það hvort frumvarpið væri í ósamræmi við stjórnarskrána.

**5. Samráð.**

Skipaður var starfshópur, 10. nóvember 2014, til að greina reglugerðina og gera tillögur að innleiðingu hennar. Í starfshópinn voru tilefndir: Ólafur Egill Jónsson, formaður, tilnefndur af atvinnuvega- og nýsköpunarráðuneytið, Hugrún Ösp Reynisdóttir, tilefnd af fjármála- og efnahagsráðuneytið (Arnaldur Axfjörð tók við af henni), Halla Björg Baldursdóttir, tilnefnd af innanríkisráðuneytinu (Bragi Leifur Hauksson tók við af henni), Tryggvi Axelsson, tilnefndur af Neytendastofu, Bergþóra Halldórsdóttir, tilnefnd af Samtökum atvinnulífsins, Ásgeir H. Jóhannesson, tilefndur af Samtökum fjármálafyrirtækja og Elfur Logadóttir, tilnefnd af Fagstaðlaráði í upplýsingatækni (FUT).

Starfshópurinn var skipaður af helstu hagsmunaaðilum á sviði rafrænar traustþjónustu. Í hópnum voru fulltrúar helstu samtaka fyrirtækja sem málið varðar og fyrir hönd neytenda. Þá tilnefndu þau ráðuneytið sem áttu aðkomu að rafrænum viðskiptum í starfshópinn.

Frumvarpið snertir fyrst og fremst þá aðila sem bjóða upp á rafræna traustþjónustu. Þar sem kveðið er á um hvaða kröfur eru gerðar til þess að mega kynna sig opinberlega sem eIDAS vottaðan. Þá eru kveðið á um eftirlit með þeim sem veita rafræna traustþjónustu sem er aukið og getur valdið auknum kostnað. Helsti ábatinn fyrir þessa aðila er að reglugerðin eykur vægi rafrænar traustþjónustu t.d. með að ýta undir aukinn réttaráhrif þeirra og notkun hins opinbera. Þetta ýtir undir notkun og tiltrú.

Að meginstefnu eru lagðar auknar byrðar á opinbera stjórnsýslu. Hún á að taka á móti öruggum auðkenningum og undirritunum sem framkvæmdar eru rafrænt. Þannig þarf stjórnsýslan í auknum mæli að tileinka sér slíkar lausnir.

Áhrif reglugerðarinnar á neytendur er að þeir eiga auðveldar með að nálgast öruggar rafrænar lausnir. Þar spilar traustmerki ESB stórt hlutverk en eingöngu þeir sem uppfylla kröfur reglugerðarinnar geta notað merkið. Þá ýtir reglugerðin undir aukna notkunar möguleika rafrænna lausna hjá hinu opinbera.

**6. Mat á áhrifum.**

Frumvarpið felur í sér auknar kröfur til þeirra sem veita rafræna traustþjónustu og þeir aðilar þurfa, ef þeir vilja uppfylla kröfur laganna, að fjárfesta í vottun frá þar til bærum aðilum. Slíkar vottanir eru kostnaðarsamar og þurfa að fara fram reglubundið ef lögaðili vill nota traustmerki ESB. Þá felur frumvarpið í sér aukið eftirlit og flóknari reglur en áður giltu og því mun eftirlitsaðili þurfa að bæta við sig starfsfólki a.m.k. tímabundið til að aðlagast nýjum lögum áætlað er að sú viðbót verði 21 milljón krónur á ári en það verður endurskoðað að þremur árum liðnum.

Stjórnsýslan þarf skv. frumvarpinu að taka á móti erlendum rafrænum auðkenningum og skilríkjum að ákveðnum skilyrðum uppfylltum. Þá eru gerðar auknar kröfur til stjórnsýslunnar um að hún taki á móti rafrænum undirskriftum. Þá er kveðið á um að dómstólar geti ekki hafnað gagni réttaráhrifum eingöngu vegna þess að það er rafrænt heldur þarf að rökstyðja hvers vegna gagnið er ekki nægilega öruggt eða óheimilt er að taka við því.

 Frumvarpið hefur þau áhrif á almenning að auðveltar er að átta sig á því hvaða rafræna þjónusta er örugg og að ef markmið þess nær fram að gang þá eykst vægi slíkra lausna. Kostnaður sem fellur á eftirlitsaðila við framkvæmd eftirlits og haghafa á markaði er talin vera þess virði þar sem frumvarpið hefur það að markmiði að stuðla að rafrænum innri markaði ESB sem auðveldar viðskipti og önnur samskipti milli landa.

Athugasemdir við lagafrumvarp

Um 1. gr.

Greinin kveður á um markmið laganna. Lögin fela í sér innleiðingu á gerð Evrópuþingsins og ráðsins (ESB) nr. 910/2014 frá 23. Júlí 2014 um rafræna auðkenningu og traustþjónustu fyrir rafræn viðskipti á innri markaðinu. Reglugerðin fellir úr gildi tilskipun Evrópuþingsins og ráðsins 1999/93/EB frá 13. desember 1999, um ramma bandalagsins varðandi rafrænar undirskriftir og fjallar um fleiri tegundir rafrænnar þjónustu. Reglugerðin skiptist í tvennt annars vegar reglur um auðkenningu milli landa og svo um traustþjónustu og traustþjónustuveitendur. Í seinni hlutanum er jafnframt kveðið á um réttaráhrif rafrænna lausna, þar sem öruggustu rafrænu lausnirnar eru taldar jafnöruggar og skriflegir löggerningar. Auk þess er kveðið á um að ekki eigi að hafna rafrænum lausnum eingöngu vegna þess að þær eru rafrænar heldur þarf að rökstyðja hvers vegna lausninni er hafnað.

Um 2. Gr.

Ákvæðið innleiðir með tilvísunaraðferð reglugerð Evrópuþingsins og ráðsins (ESB) nr. 910/2014 frá 23. júlí 2014 um rafræna auðkenningu og traustþjónustu fyrir rafræn viðskipti á innri markaðinum. Ákvæðið veitir þýðingu reglugerðarinnar sem er birtur í EES-viðbæti stjórnartíðindi ESB lagagildi.

Um 3. Gr.

Neytendastofu er falið að hafa eftirlit samkvæmt lögunum en helstu skyldur eftirlitsaðila koma fram í 17. gr. reglugerðar ESB nr. 910/2014.

Í 2. mgr. er fjallað um tilkynningar til framkvæmdarstjórnar ESB skv. 9. gr. reglugerðar ESB nr. 910/2014. Þar er kveðið á um viðurkenningarkerfi sem felur í sér að tilkynnt rafræn skilríki verða gjaldgeng milli landa í samskiptum við hið opinbera. Þau ríki sem tilkynna rafrænar auðkenningarleiðir geta að krafist þess að önnur ríki taki við þeim. Þetta felur í sér að opinberir aðilar sem heimila notkun rafrænna skilríkja í samskiptum við borgara er skylt að taka við rafrænum skilríkjum borgara annars aðildarríkis sé það á sama öryggisstigi og þau skilríki sem stofnunin notar til að eiga samskipti við almenning.

Lagt er til að Neytendastofa annist tilkynningu um rafræn skilríki og önnur samskipti við ESB en að ráðherra taki ákvörðun um það hvort tilkynnt verði um auðkenningarleið. Hafa ber í huga að ESB gerðin kveður á um að notkun skilríkja milli aðildarríkja skuli vera gjaldfrjáls og að ríkið getur undir ákveðnum kringumstæðum orðið skaðabótaskylt, sjá nánar 7. gr. reglugerðar ESB nr. 910/2014. Því er mikilvægt að ígrunda ákvörðun um slíkar tilkynningar vel.

Í 3. mgr. kemur fram að Neytendastofa skuli birta og uppfæra tilvísunarnúmer fyrir staðla sem gilda um nánari framkvæmd laganna. Með því er stuðlað að því að aðilar geti nálgast upplýsingar um gildandi rétt án mikillar fyrirhafnar.

Í 4. mgr. er kveðið á um að Neytendastofa komi á og viðhaldi traustlista í samræmi við ákvæði laganna. Neytendastofa hefur samkvæmt gildandi lögum sambærilegt hlutverk. Traustlisti er listi yfir aðila sem hafa fengið vottun og hægt er að treysta.

Um 4. gr.

Greinin fjallar almennt um úrræði Neytendastofu á grundvelli laganna. Hún kveður á um heimildir Neytendastofu til að afla upplýsinga frá eftirlitsskyldum aðilum og stjórnvöldum. Í 5. mgr. er kveðið á um að Neytendastofa geti óskað eftir óhindruðum aðgang að starfsemi, húsakynnum og búnaði eftirlitsskyldra aðila vegna framkvæmdar eftirlits með lögunum. Hérna er gengið lengra en í mörgum lögum þar sem sambærilegar heimildir eru bundnar við ákvæði sakamálalaga nr. 88/2008. Ástæða þess að heimildin er ekki bundin við sakamálalögin er að um mjög sérhæfða starfsemi er að ræða og öryggisrof á einum stað, getur haft áhrif um alla Evrópu. Því þarf að tryggja að eftirlitið geti með skjótum og öruggum hætti sinnt eftirliti sínu. Ákvæðið er samið með hliðsjón af því sem Norðmenn hafa ákveðið. Til móts við ríkar heimildir eftirlitsaðila eru settar reglur um þagnarskyldu þeirra sem koma að eftirlitinu og sérfræðinga sem starfa fyrir hönd Neytendastofu við einstaka verkefni.

Í 4. mgr. er kveðið á um að Neytendastofa geti hvenær sem er gert úttekt eða óskað eftir úttekt samræmismatsstofa á fullgildum traustþjónustuveitendum á kostnað eftirlitskylds aðila. Slíkar úttektir eru kostnaðarsamar og því ber Neytendastofu að beita úrræðinu varfærnislega. Á sama tíma þarf að hafa í huga sjónarmið um öryggi rafrænna lausna og hagsmuni neytenda af snurðulausri notkun rafrænna lausna.

Um 5. gr.

Neytendastofa getur að eigin frumkvæði, eftir ábendingu eða kvörtun tekið mál til meðferðar er varðar ákvæði laga þessara og heyrir undir eftirlit stofnunarinnar. Ábendingar eða kvartanir skulu teknar til meðferðar þegar Neytendastofa telur nauðsyn og tilefni til. Neytendastofu er heimilt að leita umsagna frá viðeigandi stjórnvöldum við mat á því hvort mál verði tekið til meðferðar. Ákvæðið þarfnast ekki skýringar.

Um 6. gr.

Til að tryggja framfylgni við lögin getur Neytendastofa ákvarðað dagsektir á aðila sem veitir ekki umbeðnar upplýsingar, fer ekki eftir kröfum stofnunarinnar um úrbætur eða sinnir ekki kröfum eftirlitsins að öðru leyti. Vegna eðlis starfseminar og mögulegra áhrifa þarf að tryggja Neytendastofu viðeigandi valdheimildir.

Um 7. gr.

Í greininni er kveðið á um úrræði Neytendastofu sem felst í að ákvarða stjórnvaldssektir gagnvart aðilum sem brjóta gegn ákvæðum laganna. Í ákvæðinu eru talin upp þau tilvik sem teljast það alvarleg að það varði stjórnvaldssektum að brjóta gegn. Undir þetta falla þau atvik þar sem líkur eru á því að aðili uppfylli ekki lengur kröfur til að kalla sig fullgildan traustþjónustuaðila, tilvik sem hafa áhrif á mat á öryggi þjónustunnar og tilvik þar sem aðili gefur sig út fyrir að uppfyllar kröfur laganna þegar svo er ekki.

Í síðari málsgreininni er kveðið á um að sektir geti numið allt að 20 milljón króna. Neytendastofa er sérhæft eftirlitsstjórnvald og er sem slíku falið vald til að ákvarða sektir. Við ákvörðun sekta ber að horfa til alvarleika brota, ásetnings, hversu umfangsmikil þau eru, hve lengi þau hafa staðið lengi, hvort um ítrekuð brot er að ræða og hegðun fyrir og eftir brot. Einnig ber að horfa til þess hversu samvinnufús fyrirtæki er við rekstur mála. Neytendastofa skal beita meðalhófi við ákvörðun stjórnvaldssekta þannig að þær nálgist ekki 20 milljónir nema í umfangsmiklum og stærri málum. Í vægari tilvikum er stofnunni heimilt að fella niður eða lækka verulega sektarfjárhæðir. Þegar sekt er felld niður þá er ákvörðunin ígildi áminningar en hún fellur ekki niður sem slík.

Um 8. gr.

Reglugerð 910/2014 er rammalöggjöf sem er útfærð nánar með ákvörðunum og reglugerðum sem settar eru með stoð í reglugerðinni. Af þeim sökum er nauðsynlegt að ráðherra hafi heimild til að setja reglugerðir til að innleiða þær ESB gerðir sem nauðsynlegar eru. Ráðherra er m.a. heimilt að setja reglugerð um samstarf eftirlitsaðila, stofnun sérstaks merkis, um öryggiskröfur, rammaverk vegna tilkynntra rafrænna skilríkja sbr. 9. gr. reglugerðar 910/2014/ESB, samvirkni og samstarf milli landa og áreiðanlegan lista, um viðurkenningu vottunarþjónustu, um hvað kemur fram í vottorði og reglur um eftirlit með vottunaraðilum. Ráðherra er heimilt að setja reglugerðir til að innleiða Evrópugerðir sem settar eru á grundvelli reglugerðar 910/2014/ESB.

Um 9-11. gr.

Lagt er til að ákvæðum laga sem fjalla um rafræn skilríki og undirskriftir sé breytt til samræmis við þær breytingar sem reglugerðin felur í sér.

Um 12. gr.

Þarfnast ekki skýringa.

1. [↑](#footnote-ref-1)
2. [↑](#footnote-ref-2)
3. [↑](#footnote-ref-3)
4. [↑](#footnote-ref-4)
5. [↑](#footnote-ref-5)
6. [↑](#footnote-ref-6)
7. [↑](#footnote-ref-7)
8. [↑](#footnote-ref-8)
9. [↑](#footnote-ref-9)
10. [↑](#footnote-ref-10)
11. [↑](#footnote-ref-11)
12. [↑](#footnote-ref-12)